**שבת**

**"כולנו שבויים בקסם הדרו של המרחב, שבויים תחת עוצמתם ותפארתם של ה"דברים" שבמרחב זה.**

**בקטגוריות החשיבה הקיימות בשכלנו, תופסת ה"דבריוּת" מקום מרכזי.**

**דמיוננו נוטה לעצב את כל המושגים בצלמה ובדמותה של ה"דבריות" – מה שהעיניים רואות ומה שבכוח היד למשש.**

**היהדות היא דת הזמן והיא שואפת לקדש את הזמן.**

**בעוד שלאדם שעיקר מעייניו נתונים למרחב נראה הזמן כרציפות בלתי משתנה וחוזרת על עצמה,**  **הרי המקרא חש ומדגיש את ייחוד כל רגעי הזמן.**

**אין שעה זהה לזולתה. כל שעה היא יחידה, מיוחדת, אין כמוה, והיא יקרה עד אין שיעור.**

**על כן ניתן לאפיין את הפולחן היהודי כאמנות הצורות המשמעותיות שבזמן כאדריכלות הזמן .**

**משמעות השבת היא - לחוג את הזמן ולא את המרחב. [...]**

**היום השביעי הוא בבחינת ארמון שאנו בונים בזמן - כל הבא לתוכו - מלך.**

**לא יום מסוים הוא בלוח, אלא ברוח. קירותיו עשויים מנשמה...**

**אנו חשים כאילו אנו שורים בתוך השבת ולא כאילו השבת שרויה בתוכנו..."**

(אברהם יהושע השל, השבת – ארמון בזמן)

* מהם הערכים המשותפים שנושאת השבת בעבורנו, יהודים בעלי זהויות שונות ומגוונות?
* כיצד ניתן לבנות "ארמון בזמן" בדמות השבת בקהילה מעורבת?
* כיצד נראית הפעילות? כיצד נראה המרחב? בכדי שכולם יחושו בו כמלכים ומלכות בארמון?

**אחים ואחיות**

**"אם ראה הרבה אוכלוסין של בני אדם אומר "ברוך אתה ה' אלהינו מלך העולם חכם הרזים". כשם שאין פרצופותיהן דומין זה לזה, כך אין דעתן שווין זה לזה, אלא כל אחד ואחד יש לו דעה בפני עצמו [...]**

**תדע לך שהוא כן, שכן משה מבקש מן הקב"ה בשעת מיתה אמר לפניו: ריבונו של עולם, גלוי וידוע לפניך דעתן של כל אחד ואחד, ואין דעתן של בניך דומין זה לזה, וכשאני מסתלק מהן בבקשה ממך מנה עליהם מנהיג שיהא סובלם לאחד ואחד לפי דעתו".**

(מדרש רבה על ספר במדבר, כא)

* האם הקהילה שלנו מממשת את דברי החזון שעולים מן המדרש?
* מי מבין 'האחים' וה'אחיות' שבקהילה מרגישים לדעתכם שקולם נשמע, ומיהם אלו שאינם מרגישים כך?
* מדוע זה קורה? מה עלינו לעשות בכדי ללתת מקום גם לקולות האלו להישמע?
* המדרש תולה את האחריות במנהיג. של מי האחריות בקהילה שלנו?

**גם יחד**

**"וַיֹּאמֶר אֱלֹהִים, נַעֲשֶׂה אָדָם בְּצַלְמֵנוּ כִּדְמוּתֵנוּ; וְיִרְדּוּ בִדְגַת הַיָּם וּבְעוֹף הַשָּׁמַיִם, וּבַבְּהֵמָה וּבְכָל-הָאָרֶץ, וּבְכָל-הָרֶמֶשׂ, הָרֹמֵשׂ עַל-הָאָרֶץ.****כז וַיִּבְרָא אֱלֹהִים אֶת-הָאָדָם בְּצַלְמוֹ, בְּצֶלֶם אֱלֹהִים בָּרָא אֹתוֹ:  זָכָר וּנְקֵבָה, בָּרָא אֹתָם".**

(בראשית, א', כו-כז)

**"אמר רבי שמואל בר נחמן:**

**בשעה שברא הקב"ה את אדם הראשון דיפרוסופון (דו-פרצופי. שתי דמויות שונות הכרוכות יחד), בראו, ונסרו ועשאו גביים לכאן וגב לכאן".**

(בראשית רבה, ח')

* "נעשה אדם... זכר ונקבה ברא אותם" – כיצד מסביר רבי שמואל בר נחמן את הסתירה שבין שני הפסוקים האלו?
* המדרש, כדרכם של מדרשי חז"ל, לא נועד רק לבאר את הפסוקים. הוא גם מבקש ללמד אותנו דבר מה על מערכות יחסים? מה המסר שלדעתכם הוא נושא?
* המדרש מלכתחילה מדבר על זוגיות. כיצד המסר העולה ממנו ביחס לזוגיות רלוונטי למרחב הקהילתי?

* האם יש מקומות שבהם אנו מחמיצים את האפשרות להיות "גם יחד"? מהם? מדוע זה קורה? מה ניתן לעשות בכדי לשנות זאת?
* האם יש מקומות שבהם עלינו לדעת דווקא ליצור את אותה נסירה בכדי לאפשר לכל אחת ואחד לחוש שהאופי הייחודי של הזהות שלהם נשמר? מתי?